छठी बार जीता विमेंस टी-20 वर्ल्ड कप; फाइनल में साउथ अफ्रीका को 19 रन से हराया
ICC Women's T20 World Cup 2023 Update: Follow Aus-W vs SA-W T20 WC Final LIVE Updates on Dainik Bhaskar (दैनिक भास्कर)
ऑस्ट्रेलिया ने विमेंस टी-20 वर्ल्ड कप की खिताबी हैट्रिक बना ली है। केप टाउन के न्यूलैंड्स मैदान पर खेले गए फाइनल में टीम ने साउथ अफ्रीका को 19 रन से हराया। इसके साथ ही ऑस्ट्रेलिया ने छठी बार टूर्नामेंट की ट्रॉफी पर कब्जा जमा लिया।
ऑस्ट्रेलियाई ओपनर बेथ मूनी ने पहले से आखिरी ओवर तक बैटिंग की और सबसे ज्यादा नाबाद 74 रन बनाए। इस प्रदर्शन के लिए उन्हें प्लेयर ऑफ द मैच का अवॉर्ड दिया गया। टूर्नामेंट में 10 विकेट और 110 रन बनाने वालीं ऑस्ट्रेलिया की एश्ले गार्डनर प्लेयर ऑफ द टूर्नामेंट रहीं।
दूसरी बार लगाई खिताबी हैट्रिक
ऑस्ट्रेलिया ने दूसरी बार विमेंस टी-20 वर्ल्ड कप में खिताबी हैट्रिक लगाई है। टीम ने 2018, 2020 और 2023 में खिताब जीता। इससे पहले टीम ने 2010, 2012 और 2014 में भी खिताबी हैट्रिक जमाई थी। ऑस्ट्रेलिया के अलावा इंग्लैंड और वेस्टइंडीज ने 1-1 बार टूर्नामेंट जीता है।
कम पड़ गए वॉल्वार्ट के रन 
टॉस जीतकर पहले बैटिंग करने उतरी ऑस्ट्रेलिया ने 20 ओवर में 6 विकेट के नुकसान पर 156 रन बनाए। टीम की ओर से बेथ मूनी ने 74 रन की नाबाद पारी खेली। 157 रन के टारगेट के सामने साउथ अफ्रीका की टीम 20 ओवर में 6 विकेट पर 137 रन ही बना सकी। ओपनर लौरा वॉल्वार्ट ने 61 रन की पारी खेली, लेकिन अपनी टीम को जीत नहीं दिला सकीं।
ऑस्ट्रेलिया की कसी हुई गेंदबाजी 
ऑस्ट्रेलिया से मीगन शट, एश्ले गार्डनर, डार्सी ब्राउन और जेस जोनासेन ने 1-1 विकेट लिया। चारों ही बॉलर्स ने 6 से 7 रन प्रति ओवर ही दिए। 2 बैटर्स रन आउट हुईं। साउथ अफ्रीका से लौरा वॉल्वार्ट के अलावा ताजमिन ब्रिट्स ने 10, मारियन कैप ने 11, सुने लुस ने 2, क्लो ट्रायॉन ने 25 और एनेके बोस ने 1 रन बनाया। नदीन डी क्लर्क 8 और सिनालो जाफ्ता एक रन के स्कोर पर नाबाद रहीं।
पावरप्ले में धीमी शुरुआत 
साउथ अफ्रीकी टीम को पावरप्ले में बेहद धीमी शुरुआत मिली। ओपनर लौरा वॉल्वार्ट और ताजमिन ब्रिट्ज शॉट्स खेलने की कोशिश कर रही थीं, लेकिन ऑस्ट्रेलियाई बॉलर्स ने उन्हें खुलने का मौका नहीं दिया। ब्रिट्ज 5वें ओवर में डार्सी ब्राउन का शिकार हुईं। टीम पावरप्ले के 6 ओवर में एक विकेट पर 22 रन ही बना सकी।
ऐसे गिरे साउथ अफ्रीका के विकेट... 
मूनी का नाबाद अर्धशतक
पहली पारी में ऑस्ट्रेलिया की ओपनर बेथ मूनी ने 74 रन की नाबाद पारी खेली। साउथ अफ्रीका से मारियन कैप और शबनिम इस्माइल ने 2-2 विकेट लिए। ऑस्ट्रेलिया की बाकी बैटर्स में ओपनर एलिसा हीली 18, एश्ले गार्डनर 29, एलिस पेरी 7, जॉर्जिया वेयरहैम शून्य, ग्रेस हैरिस और कप्तान मेग लेनिंग 10-10 रन बनाकर आउट हुईं।
ताहलिया मैक्ग्रा एक रन बनाकर नाबाद रहीं। साउथ अफ्रीका से नॉनकुलुलेको म्लाबा और क्लो ट्रायॉन ने भी एक-एक विकेट लिया।
4 ओवर में 4 अलग गेंदबाज
साउथ अफ्रीका ने पावरप्ले के शुरुआती 4 ओवरों में 4 अलग-अलग गेंदबाजों का इस्तेमाल किया। लेफ्ट आर्म स्पिनर नॉनकुलुलेको म्लाबा ने पहला ओवर फेंका। वहीं, तेज गेंदबाज शबनिम इस्माइल, मारियन कैप और आयाबोंगा खाका ने दूसरा, तीसरा और चौथा ओवर फेंका। शुरुआती 3 बॉलर्स ने 6-6 रन दिए। वहीं, खाका के ओवर में 7 रन बने।
पारी के 5वें ओवर में 11 रन बने और हीली का विकेट गिरा तो वहीं इस्माइल ने पावरप्ले का आखिरी ओवर मेडन फेंका। ऑस्ट्रेलिया पावरप्ले में एक विकेट के नुकसान पर 36 रन ही बना सका।
टूर्नामेंट इतिहास की टॉप बॉलर बनीं इस्माइल
साउथ अफ्रीका की शबनिम इस्माइल ने फाइनल में 2 विकेट लिए। इसके साथ ही वह विमेंस टी-20 वर्ल्ड कप के इतिहास में सबसे ज्यादा विकेट लेने वाली गेंदबाज बन गईं। उनके 32 मैचों में 43 विकेट हो गए। उन्होंने इंग्लैंड की आन्या श्रब्सोल का रिकॉर्ड तोड़ा। जिन्होंने 27 मैचों में 41 विकेट लिए हैं। ऑस्ट्रेलिया की एलिस पेरी 42 मैचों में 40 विकेट के साथ तीसरे नंबर पर हैं।
ऐसे गिरे ऑस्ट्रेलिया के विकेट...
देखें दोनों टीमों की प्लेइंग-11
ऑस्ट्रेलिया : मेग लेनिंग (कप्तान), एलिसा हीली, बेथ मूनी, एलिस पेरी, एश्ले गार्डनर, ताहलिया मैक्ग्रा, ग्रेस हैरिस, मीगन शट, जेस जोनासेन, डार्सी ब्राउन और जॉर्जिया वेयरहम।
साउथ अफ्रीका : सुने लुस (कप्तान), ​ताजमिन ब्रिट्स, लौरा वॉल्वार्ट, मारियन कैप, क्लो ट्रायॉन, एनेके बोश, नदीन डी क्लर्क, सिनालो जाफ्ता (विकेटकीपर), शबनिम इस्माइल, अयाबोंगा खाका और नॉनकुलुलेको म्लाबा।
फोटोज में देखें मैच का हाल...
